			PRIJEDLOG

Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja („Narodne novine“, broj 102/17, 32/19 i 78/24) te članka 33. Statuta Općine Jelenje („Službene novine Općine Jelenje“, broj 59/23 i 82/25), Općinsko vijeće Općine Jelenje na __. sjednici održanoj __________ donosi
ODLUKU
o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama pronađenima izvan prirodnog staništa
I. OPĆE ODREDBE
Članak 1. — Predmet Odluke
(1) Ovom se Odlukom za područje Općine Jelenje uređuju uvjeti i način držanja kućnih ljubimaca, kontrola njihova razmnožavanja, postupanje s napuštenim i izgubljenim životinjama te divljim životinjama pronađenima izvan prirodnog staništa, nadzor i prekršaji.
(2) Odluka se primjenjuje uz propise o zaštiti i zdravlju životinja, veterinarstvu, zaštiti prirode, lovstvu, korištenju psa pomagača te upravljanju i održavanju zgrada. Njome se ne uređuju pitanja koja su posebnim propisima pridržana državnim tijelima.
Članak 2. — Pojmovi i nadležnost
(1) Pojmovi kućni ljubimac, posjednik, napuštena životinja, izgubljena životinja, sklonište i divlja životinja imaju značenje određeno Zakonom o zaštiti životinja (u daljnjem tekstu: Zakon).
(2) Slobodnoživuće mačke u smislu ove Odluke jesu mačke koje slobodno žive na određenom području i nemaju poznatog vlasnika ni posjednika. Sama činjenica da je mačka zatečena izvan zatvorenog prostora ne znači da je slobodnoživuća.
(3) Javne površine jesu površine javne namjene u općoj uporabi. Upravnim tijelom u smislu ove Odluke smatra se Jedinstveni upravni odjel Općine Jelenje.
(4) Izrazi koji imaju rodno značenje odnose se jednako na sve rodove.
II. DRŽANJE KUĆNIH LJUBIMACA
Članak 3. — Skrb i smještaj
(1) Posjednik je dužan osigurati hranu, stalno dostupnu svježu pitku vodu, primjeren smještaj, njegu, kretanje, kontakt i veterinarsku skrb prema potrebama vrste, dobi i zdravstvenog stanja životinje.
(2) Prostor u kojem životinja boravi mora biti čist, prozračan i zaštićen od vremenskih neprilika te opreme i predmeta koji mogu uzrokovati ozljedu. Mora omogućavati normalno stajanje, okretanje i ležanje u prirodnom položaju te zadovoljenje potreba za kretanjem.
(3) Psu koji boravi na otvorenom mora biti dostupna suha i zaštićena nastamba s ležajem, kao i zasjenjen prostor. Veličina nastambe i prostora prilagođava se veličini i potrebama psa, uz primjenu posebnih propisa.
Članak 4. — Kretanje, nadzor i sprječavanje bijega
(1) Zabranjeno je trajno vezati psa ili ga trajno držati u izdvojenom prostoru bez omogućavanja slobodnog kretanja izvan toga prostora, u skladu sa Zakonom.
(2) Privremeno vezanje dopušteno je samo dok je nužno radi neposredne sigurnosti, uz nadzor osobe koja može odmah intervenirati. Oprema i način vezanja ne smiju uzrokovati ozljedu, gušenje ili zaplitanje. Vezanje ne može zamijeniti primjeren smještaj i svakodnevno kretanje.
(3) Posjednik je dužan spriječiti bijeg psa ogradom ili drugim primjerenim načinom zadržavanja i nadzora. 
(4) Posjednik mora osigurati svakodnevnu osobnu skrb ili skrb druge odgovorne osobe, uključujući kada životinju drži na adresi različitoj od svojeg prebivališta ili boravišta. Psu se svakodnevno osigurava kretanje i aktivnost primjereni njegovim potrebama.
Članak 5. — Zgrade i susjedne nekretnine
(1) Držanje i kretanje kućnih ljubimaca u zgradama i njihovim zajedničkim dijelovima uređuje se i propisima o upravljanju i održavanju zgrada, vlasništvu te pravilima kućnog reda donesenima u skladu s tim propisima.
(2) Posjednik mora odmah ukloniti nečistoću koju životinja ostavi na zajedničkim dijelovima zgrade te poduzeti primjerene mjere ako način držanja životinje uzrokuje prekomjerno uznemiravanje susjeda, bez ugrožavanja dobrobiti životinje.
(3) Ovom se Odlukom ne uvodi dodatna obveza prijavljivanja kućnih ljubimaca predstavniku suvlasnika niti posebna općinska evidencija vlasničkih životinja.
Članak 6. — Označavanje i zdravstvena zaštita
Posjednik osigurava označavanje, upis, cijepljenje i druge mjere zdravstvene zaštite te prijavu promjena podataka u skladu s posebnim propisima. Općina putem komunalnog redara provodi zakonom propisanu kontrolu označavanja pasa mikročipom.
III. KRETANJE NA JAVNIM POVRŠINAMA
Članak 7. — Izvođenje pasa
(1) Na javnoj površini pas mora biti na povodcu i pod nadzorom osobe koja ga može kontrolirati.
(2) Iznimno, pas se može kretati bez povodca unutar ograđene i označene površine koju je Općina namijenila slobodnom kretanju pasa, pod stalnim nadzorom posjednika. Iznimka se ne primjenjuje kada poseban propis nalaže povodac ili brnjicu.
(3) Pravila iz stavaka 1. i 2. ne isključuju posebna pravila za službene i radne pse pri obavljanju dopuštenih poslova te prava iz članka 10. ove Odluke.
Članak 8. — Površine s ograničenim pristupom
(1) Zabranjeno je dovoditi kućne ljubimce na površinu dječjeg igrališta s opremom za igru, na površinu sportskog terena namijenjenu igri te u dvorišta dječjih vrtića i škola. Zabrana se ne odnosi na okolne javne putove i šetnice.
(2) Iznimno, pristup je dopušten u okviru obrazovne, terapijske ili druge organizirane aktivnosti uz suglasnost ustanove odnosno upravitelja površine i uz osiguranje sigurnosti korisnika te u slučajevima iz članka 10.
(3) Na ostalim javnim zelenim površinama dopušteno je izvođenje pasa prema članku 7. Uređene cvjetne gredice moraju se zaštititi od gaženja i oštećivanja.
Članak 9. — Čistoća javne površine
Posjednik je dužan odmah ukloniti izmet i drugu uklonjivu nečistoću koju njegov kućni ljubimac ostavi na javnoj površini.
Članak 10. — Iznimke od ograničenja pristupa i kretanja
Ograničenja pristupa i kretanja iz ove Odluke ne primjenjuju se u slučajevima u kojima je pravo pristupa i kretanja sa psom zajamčeno Zakonom o korištenju psa pomagača, niti na službene pse tijekom obavljanja službenih zadaća.
Članak 11. — Opasni psi
(1) Utvrđivanje statusa opasnog psa i mjere njegova držanja, nadzora i izvođenja provode se prema posebnom propisu o opasnim psima.
(2) Komunalni redar prijavu ili saznanje o ponašanju psa koje upućuje na opasnost bez odgode dostavlja veterinarskom inspektoru. U slučaju neposredne opasnosti za ljude obavještava i policiju odnosno službu 112.
(3) Ovom se Odlukom ne ovlašćuje komunalni redar da sam utvrđuje status opasnog psa ili izriče mjeru njegova oduzimanja.
IV. RAZMNOŽAVANJE I SLOBODNOŽIVUĆE MAČKE
Članak 12. — Kontrola razmnožavanja
(1) Posjednik je dužan kontrolirati razmnožavanje kućnog ljubimca i spriječiti neplanirano razmnožavanje te zbrinuti mladunčad u skladu sa Zakonom. Mjeru kontrole odabire tako da bude učinkovita i da ne ugrožava zdravlje ni dobrobit životinje, prema potrebi uz savjet veterinara.
(2) Za uzgoj kućnih ljubimaca namijenjenih prodaji primjenjuju se zakonski uvjeti registracije i drugi posebni uvjeti. Svako razmnožavanje kućnog ljubimca ne smatra se samo po sebi uzgojem namijenjenim prodaji.
(3) Općina može, u okviru osiguranih proračunskih sredstava, provoditi program sufinanciranja sterilizacije i kastracije vlasničkih pasa i mačaka prema unaprijed objavljenim kriterijima.
Članak 13. — Program skrbi o slobodnoživućim mačkama
(1) Općina organizira program humanog hvatanja, veterinarskog pregleda, sterilizacije odnosno kastracije i označavanja slobodnoživućih mačaka te njihova vraćanja na prikladnu lokaciju, u suradnji sa skloništem, veterinarskim organizacijama i skrbnicima hranilišta u okviru osiguranih sredstava.
(2) Prije uključivanja mačke u program provjerava se, primjerenim dostupnim načinom, ima li poznatog vlasnika ili posjednika. Bolesne ili ozlijeđene mačke zbrinjavaju se prema nalazu veterinara; mačka se ne vraća na lokaciju na kojoj nije moguće osigurati njezinu dobrobit ili sigurnost ljudi.
Članak 14. — Uređenje hranilišta
(1) Organizirano hranilište na javnoj površini u vlasništvu Općine može urediti fizička ili pravna osoba uz odobrenje upravnog tijela. Zahtjev sadrži predloženu lokaciju, podatke za kontakt odgovorne osobe i opis održavanja hranilišta.
(2) Odobrenje se izdaje ako lokacija omogućava održavanje čistoće, ne ometa promet ni pristup nekretninama, ne nalazi se na površinama iz članka 8. stavka 1. i ne stvara utvrđen rizik za zdravlje ljudi ili životinja. O zahtjevu se odlučuje rješenjem u postupku prema zakonu koji uređuje opći upravni postupak, s poukom o pravnom lijeku.
(3) Rješenjem se određuju lokacija, skrbnik, uvjeti održavanja i način suradnje u programu iz članka 13. Za površinu kojom Općina ne upravlja potrebna je suglasnost ovlaštenog vlasnika odnosno upravitelja, uz poštovanje posebnih propisa.
(4) Skrbnik je dužan redovito čistiti hranilište, uklanjati ostatke hrane i ambalažu, održavati posude za hranu i vodu te prijaviti potrebu za veterinarskom pomoći ili pojavom novih mačaka.
(5) Ako se utvrdi neispunjavanje uvjeta, upravno tijelo poziva skrbnika da u primjerenom roku otkloni nedostatke. Ako nedostatci nisu otklonjeni ili lokacija više ne ispunjava uvjete, rješenjem se odlučuje o izmjeni ili ukidanju odobrenja i određuje rok za uklanjanje opreme, uz osiguranje kontinuiteta skrbi za mačke. Hitne mjere i izvršenje provode se samo pod zakonskim uvjetima.
(6) Ovaj članak ne zabranjuje pružanje nužne pomoći životinji, uz obvezu očuvanja čistoće i poštovanje mjera zaštite zdravlja.
V. NAPUŠTENE, IZGUBLJENE I OZLIJEĐENE ŽIVOTINJE
Članak 15. — Organizacija zbrinjavanja
(1) Općina osigurava sakupljanje i zbrinjavanje napuštenih i izgubljenih životinja te financiranje zakonskih obveza putem skloništa koje ispunjava propisane uvjete.
(2) Ugovorom sa skloništem uređuju se zaprimanje dojava, dostupnost za hitne slučajeve, izlazak na teren, prijevoz, veterinarska skrb, provjera identiteta životinje, objava podataka radi pronalaska vlasnika, udomljavanje, izvještavanje i obračun troškova.
Članak 16. — Dojava o gubitku i pronalasku
(1) Posjednik mora prijaviti nestanak kućnog ljubimca skloništu u roku od tri dana od gubitka. Nestanak označenog psa, mačke ili pitome vretice prijavljuje ovlaštenoj veterinarskoj organizaciji u roku propisanom Zakonom i posebnim propisima.
(2) Nalaznik napuštene ili izgubljene životinje obavještava sklonište u roku propisanom Zakonom, a najkasnije u roku od tri dana od pronalaska, osim ako je životinju u tom roku vratio posjedniku. Ako je životinja ozlijeđena, bolesna ili predstavlja neposrednu opasnost, dojava se upućuje odmah.
(3) Dojava zaprimljena u Općini bez odgode se prosljeđuje skloništu. Nalaznik se ne smije izlagati opasnosti pokušajem hvatanja životinje.
Članak 17. — Identifikacija, povrat i udomljavanje
(1) Sklonište provjerava identitet i zdravstveno stanje životinje, poduzima radnje radi pronalaska posjednika te osigurava objavu i vođenje podataka prema Zakonu i posebnim propisima.
(2) Životinja se vraća utvrđenom posjedniku uz primjenu zakonskih uvjeta. Ne vraća se osobi koja ju je napustila niti protivno odluci nadležnog tijela o oduzimanju ili zabrani držanja.
(3) Ako posjednik nije pronađen ili ne zatraži povrat, promjena vlasništva i udomljavanje provode se isključivo pod uvjetima i nakon isteka rokova iz Zakona, uz propisanu objavu podataka u jedinstvenom informacijskom centru za napuštene i izgubljene kućne ljubimce.
(4) Sterilizacija odnosno kastracija životinja u skloništu provodi se prema Zakonu i pravilima veterinarske struke. Ovom se Odlukom ne skraćuju zakonski rokovi niti uvodi dodatna osnova za usmrćivanje.
Članak 18. — Troškovi
(1) Troškovi sakupljanja, prijevoza, smještaja i potrebne skrbi podmiruju se prema članku relevantnim odredbama Zakona. Općina osigurava financiranje u slučajevima u kojima je to njezina zakonska obveza.
(2) Ako je vlasnik poznat ili se naknadno utvrdi, od njega se potražuju troškovi koje je dužan snositi prema zakonu, uz specificiran obračun stvarno pruženih i potrebnih usluga. Hitna pomoć ne smije ovisiti o prethodnoj uplati.
(3) Naknada štete ostvaruje se prema propisima koji uređuju odgovornost za štetu. Ova Odluka nije samostalna osnova da komunalni redar upravnim rješenjem utvrđuje građanskopravnu naknadu štete.
Članak 19. — Pomoć ozlijeđenoj životinji
(1) Osoba koja ozlijedi životinju dužna joj je pružiti potrebnu pomoć ili osigurati njezino pružanje u skladu sa Zakonom.
(2) Ako nije moguće utvrditi tko je ozlijedio životinju, Općina organizira i financira potrebnu pomoć životinji ozlijeđenoj na njezinu području, sukladno Zakonu. Ako se utvrdi vlasnik, troškove snosi vlasnik sukladno Zakonu.
(3) Komunalni redar bez odgode obavještava sklonište, a prema okolnostima i veterinara, veterinarskog inspektora ili službu 112. O potrebi i načinu liječenja odlučuje veterinar.
VI. DIVLJE ŽIVOTINJE
Članak 20. — Postupanje izvan prirodnog staništa
(1) Po primitku dojave o divljoj životinji izvan prirodnog staništa komunalni redar odmah obavještava sklonište te, prema vrsti životinje i okolnostima, veterinarsku službu, nadležno tijelo zaštite prirode, ovlašteno oporavilište ili lovoovlaštenika. U slučaju neposredne opasnosti za ljude obavještava policiju odnosno službu 112.
(2) Hvatanje, prijevoz, smještaj i vraćanje u prirodu obavljaju za to ovlaštene i osposobljene osobe. Sklonište postupa prema članku 49. Zakona; ako povrat u prirodno stanište nije moguć, primjenjuje se zakonski redoslijed traženja odgovarajućeg smještaja.
(3) Za zaštićene vrste te divljač primjenjuju se i posebni propisi o zaštiti prirode i lovstvu. Program zaštite divljači ne zamjenjuje odobrenja i postupke propisane za zaštićene vrste.
(4) Ova Odluka ne daje komunalnom redaru, Općini ni nalazniku samostalnu ovlast za usmrćivanje divlje životinje. Takav je postupak dopušten samo pod uvjetima i na način propisan zakonom.
VII. PROVEDBA I NADZOR
Članak 21. — Informiranje i praćenje
(1) Općina provodi informiranje o odgovornom držanju, označavanju, kontroli razmnožavanja, prijavi gubitka i pronalaska te udomljavanju životinja.
(2) U okviru godišnjeg izvještavanja o provedbi programa i utrošku sredstava upravno tijelo prikazuje broj zbrinutih i udomljenih životinja, provedene mjere i troškove. Osobni podaci obrađuju se samo u nužnom opsegu i na odgovarajućoj pravnoj osnovi.
Članak 22. — Nadzor i razgraničenje ovlasti
(1) Nadzor nad provedbom ove Odluke obavlja komunalni redar u opsegu propisanom Zakonom. Veterinarska inspekcija i druga tijela postupaju u svojoj zakonskoj nadležnosti.
(2) Komunalni redar koristi ovlasti iz članka 80. Zakona, uz poštovanje ustavnih i zakonskih jamstava nepovredivosti doma, pravila postupka i razmjernosti. Ova Odluka ne uvodi dodatnu ovlast prisilnog ulaska u dom.
(3) Kada utvrdi sumnju na zlostavljanje, držanje u neprimjerenim uvjetima ili opasnost životinje za okolinu, komunalni redar odmah obavještava veterinarskog inspektora. O privremenom oduzimanju odlučuje nadležni inspektor.
(4) O drugim povredama za koje nije nadležan komunalni redar obavještava nadležno tijelo, a radi neposrednog zbrinjavanja napuštene ili izgubljene životinje odmah obavještava sklonište.
Članak 23. — Mjere i pravna zaštita
(1) U granicama zakonske nadležnosti komunalni redar rješenjem naređuje otklanjanje utvrđenih nepravilnosti za koje je moguće i potrebno poduzeti upravnu mjeru te određuje primjeren rok izvršenja. Prekršajno postupanje provodi se odvojeno prema zakonu.
(2) Protiv rješenja komunalnog redara dopuštena je žalba u roku od 15 dana od dostave. Žalba ne odgađa izvršenje. O žalbi odlučuje upravno tijelo Primorsko-goranske županije nadležno za drugostupanjske poslove komunalnog gospodarstva, u skladu s člankom 83. Zakona.
(3) Izvršenje rješenja i naplata troškova izvršenja provode se prema zakonu koji uređuje opći upravni postupak.
VIII. PREKRŠAJNE ODREDBE
Članak 24. — Prekršaji
(1) Novčanom kaznom od 400,00 eura kaznit će se pravna osoba ako:
1. izvodi psa na javnoj površini bez povodca ili nadzora protivno članku 7. stavku 1., a nije primjenjiva iznimka iz članka 7. stavaka 2. i 3.;
2. ne spriječi bijeg psa, zbog čega se pas kreće javnom površinom bez nadzora, protivno članku 4. stavku 3.;
3. drži psa trajno vezanog ili ga trajno drži u izdvojenom prostoru bez omogućavanja slobodnog kretanja izvan toga prostora, odnosno privremeno ga veže protivno uvjetima iz članka 4. stavka 2., protivno članku 4. stavcima 1. i 2.;
4. dovede kućnog ljubimca na površinu iz članka 8. stavka 1., a nije primjenjiva iznimka iz članka 8. stavka 2. ili članka 10.;
5. ne ukloni izmet ili drugu uklonjivu nečistoću svojega kućnog ljubimca s javne površine, protivno članku 9.;
6. kao skrbnik odobrenog hranilišta ne održava čistoću, ne uklanja ostatke hrane i ambalažu ili ne održava posude za hranu i vodu, protivno članku 14. stavku 4.
(2) Za prekršaj iz stavka 1. kaznit će se odgovorna osoba u pravnoj osobi novčanom kaznom od 100,00 eura.
(3) Za prekršaj iz stavka 1. počinjen u vezi s obavljanjem obrta ili druge samostalne djelatnosti kaznit će se fizička osoba obrtnik odnosno osoba koja obavlja drugu samostalnu djelatnost novčanom kaznom od 200,00 eura.
(4) Za prekršaj iz stavka 1. kaznit će se fizička osoba novčanom kaznom od 100,00 eura.
(5) Prekršaji propisani zakonom ne propisuju se ponovno ovom Odlukom. Pri postupanju se primjenjuju pravila prekršajnog prava o odgovornosti, stjecaju i zabrani ponovnog suđenja za istu stvar.
(6) Sredstva naplaćena za prekršaje iz ove Odluke koriste se za potrebe zbrinjavanja napuštenih i izgubljenih životinja u skladu sa Zakonom.
IX. PRIJELAZNE I ZAVRŠNE ODREDBE
Članak 25. — Prestanak važenja ranijih akata
Danom stupanja na snagu ove Odluke prestaju važiti Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama („Službene novine Općine Jelenje“, broj 24/19 i 26/19).
Članak 26. — Stupanje na snagu
Ova Odluka stupa na snagu osmoga dana od dana objave u „Službenim novinama Općine Jelenje“.



KLASA: ____________________
URBROJ: ____________________
Jelenje, ____________________



OPĆINSKO VIJEĆE OPĆINE JELENJE
Predsjednica

Izabela Nemaz


Obrazloženje uz Prijedlog odluke o uvjetima i načinu držanja kućnih ljubimaca
I. Pravna osnova
Pravna osnova za donošenje Odluke sadržana je u Zakonu o zaštiti životinja („Narodne novine“, broj 102/17, 32/19 i 78/24; u daljnjem tekstu: Zakon), i to u sljedećim odredbama:
1. članak 49. stavak 4. – predstavničko tijelo jedinice lokalne samouprave općim aktom propisuje način postupanja s divljim životinjama pronađenima izvan prirodnog staništa;
1. članak 51. stavak 5. – općim aktom propisuju se uvjeti i način držanja kućnih ljubimaca;
1. članak 62. stavak 5. – općim aktom propisuje se način postupanja s napuštenim i izgubljenim životinjama.
Nadležnost Općinskog vijeća za donošenje Odluke utvrđena je člankom 33. Statuta Općine Jelenje („Službene novine Općine Jelenje“, broj 59/23 i 82/25).
II. Ocjena stanja i razlozi za donošenje
Odluka se donosi zbog promjene zakonskog okvira iz 2024. godine i zbog nedostataka važeće odluke koji se ne mogu otkloniti pojedinačnim izmjenama.
Promjena zakonskog okvira 2024.
Ustavni sud Republike Hrvatske Odlukom i Rješenjem broj U-I-702/2018 i U-I-875/2019 od 4. lipnja 2024. („Narodne novine“, broj 78/24) izmijenio je zakonski okvir na kojem počiva važeća odluka:
1. Ukinut je članak 62. stavak 4. Zakona. Jedinica lokalne samouprave više nije ograničena na sklapanje ugovora sa skloništem na području iste županije. Nova Odluka zato samo zahtijeva da sklonište ispunjava propisane uvjete (članak 15.).
1. Utvrđen je doseg ovlasti iz članka 62. stavka 6. Zakona. Ustavni sud je obrazložio da se mogućnost propisivanja trajne sterilizacije odnosi na napuštene i izgubljene životinje, a ne na pse i mačke koji imaju vlasnika (toč. 22. i 23. obrazloženja). Važeća odluka u članku 23. propisuje obveznu sterilizaciju svih vlasničkih pasa i mačaka, što nakon tog tumačenja nema uporište u Zakonu.
1. Potvrđena je ovlast komunalnog redara iz članka 80. stavka 1. Zakona da uđe u prostore u kojima se drže kućni ljubimci. Nova Odluka na tu ovlast upućuje, ali je ne proširuje (članak 22.).
Nedostaci važeće odluke
Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama („Službene novine Općine Jelenje“, broj 24/19 i 26/19) detaljno je analizirana. Izmjenom iz broja 26/19 brisan je samo jedan članak, a bitni nedostaci ostali su neotklonjeni. Najvažniji su:
1. Prekršajne odredbe upućuju na pogrešne članke. Primjerice, prekršaj nečišćenja javne površine vezan je uz članak o javnom prijevozu, a prekršaj vezan uz sterilizaciju uz članak o hranilištima. Takve odredbe ne omogućuju pouzdano utvrđivanje kažnjivog ponašanja.
1. Kretanje pasa na zelenim površinama gotovo je općenito zabranjeno, i za pse na povodcu. Zabrana nije vezana uz konkretne lokacije.
1. Neusklađenost pojedinih mjera. Prostor kretanja vezanog psa u jednoj je odredbi određen polumjerom, a u prekršajnoj promjerom od pet metara, što je dvostruka razlika.
Zbog broja i naravi nedostataka predlaže se nova odluka umjesto izmjena važeće. Novi tekst je pregledniji i provedbeno jasniji.
III. Osnovna pitanja koja se uređuju
Odluka ima 26 članaka u devet glava. Obveze su određene u samom tekstu, bez upućivanja na priloge. Ne ponavljaju se ni zakonske odredbe ni zakonski prekršaji.

Bitne novine
1. Napušta se obvezna sterilizacija vlasničkih pasa i mačaka. Posjednik je dužan spriječiti neplanirano razmnožavanje mjerom koju sam odabere, prema potrebi uz savjet veterinara (članak 12.). Općina može sufinancirati sterilizaciju prema unaprijed objavljenim kriterijima.
1. Jasna pravila kretanja pasa. Na javnim površinama pas je na povodcu, a bez povodca se može kretati samo na ograđenim i označenim površinama. Zabrana dovođenja vrijedi samo za dječja igrališta, sportske terene te dvorišta vrtića i škola (članci 7. i 8.).
1. Program skrbi o slobodnoživućim mačkama i odobrenje hranilišta rješenjem. Uvjeti za odobrenje su unaprijed propisani, a protiv rješenja je dopušten pravni lijek (članci 13. i 14.).
1. Razgraničene ovlasti. Komunalni redar ne utvrđuje status opasnog psa, ne oduzima životinje i ne odlučuje o naknadi štete. Takve slučajeve prosljeđuje veterinarskoj inspekciji i drugim nadležnim tijelima (članci 11., 18. i 22.).
1. Prekršaji su svedeni na četiri jasno određena ponašanja. To su izvođenje psa bez povodca, dovođenje ljubimca na zabranjenu površinu, neuklanjanje izmeta i neodržavanje hranilišta. Kazne iznose 100,00 eura za fizičku osobu i odgovornu osobu u pravnoj osobi, 200,00 eura za obrtnika i 400,00 eura za pravnu osobu (članak 24.).
IV. Financijska sredstva
Odluka ne uvodi nove obvezne rashode izvan onih koje Općini već nameće Zakon. Zakonske obveze su sakupljanje i zbrinjavanje napuštenih i izgubljenih životinja putem skloništa te pomoć ozlijeđenim životinjama kada počinitelj nije poznat. Sredstva za te obveze osiguravaju se u proračunu Općine Jelenje na poziciji [upisati poziciju i iznos].
Ostale mjere provode se u okviru osiguranih proračunskih sredstava, prema odluci Općine o njihovu opsegu:
1. sufinanciranje sterilizacije i kastracije vlasničkih pasa i mačaka (članak 12. stavak 3.);
1. program skrbi o slobodnoživućim mačkama (članak 13.);
1. uređenje ograđenih površina za slobodno kretanje pasa i oznake zabranjenih površina (članci 7. i 8.);
1. informiranje građana (članak 21.).
Sredstva naplaćena od prekršaja namjenski se koriste za zbrinjavanje napuštenih i izgubljenih životinja (članak 24. stavak 6.).
V. Savjetovanje sa zainteresiranom javnošću i prijedlog
Nacrt Odluke objavljen je radi savjetovanja sa zainteresiranom javnošću na internetskoj stranici Općine Jelenje u razdoblju od 16. Listopada 2026. do 16.studenog 2026. , u skladu s člankom 11. Zakona o pravu na pristup informacijama. Izvješće o provedenom savjetovanju prilaže se ovom materijalu.
Slijedom navedenog, predlaže se Općinskom vijeću Općine Jelenje da donese Odluku o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama pronađenima izvan prirodnog staništa u predloženom tekstu.


